CELEX: 32019R0492
Language: hr
Date: 2019-03-25 00:00:00
Title: Uredba (EU) 2019/492 Europskog parlamenta i Vijeća od 25. ožujka 2019. o izmjeni Uredbe (EZ) br. 391/2009 s obzirom na povlačenje Ujedinjene Kraljevine iz Unije (Tekst značajan za EGP.)

27.3.2019   
               
               
                  HR
               
               
                  Službeni list Europske unije
               
               
                  LI 85/5
               
            
         UREDBA (EU) 2019/492 EUROPSKOG PARLAMENTA I VIJEĆA
         od 25. ožujka 2019.
         o izmjeni Uredbe (EZ) br. 391/2009 s obzirom na povlačenje Ujedinjene Kraljevine iz Unije
         (Tekst značajan za EGP)
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         nakon savjetovanja s Odborom regija,
         u skladu s redovnim zakonodavnim postupkom (2),
         budući da:
         
                     (1)
                  
                  
                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od te obavijesti odnosno od 30. ožujka 2019., osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje.
                  
               
                     (2)
                  
                  
                     Uredba (EZ) br. 391/2009 Europskog parlamenta i Vijeća (3) i Direktiva 2009/15/EZ Europskog parlamenta i Vijeća (4) zajedno čine regulatorni okvir za aktivnosti priznatih organizacija za pregled, nadzor i certifikaciju brodova.
                  
               
                     (3)
                  
                  
                     U skladu s člankom 8. stavkom 1. Uredbe (EZ) br. 391/2009 zahtijeva se da organizacije koje je Komisija priznala na razini Unije kao organizacije koje obavljaju pregled, nadzor i certifikaciju brodova („priznate organizacije”) Komisija redovito, a najmanje svake dvije godine ocjenjuje zajedno s državom članicom koja je podnijela odgovarajući zahtjev za priznavanje organizacije.
                  
               
                     (4)
                  
                  
                     U svrhu jednakog postupanja, organizacije koje je prvotno priznala odgovarajuća država članica u skladu s Direktivom Vijeća 94/57/EZ (5) i trenutačno uživaju priznanje Unije u skladu s člankom 15. stavkom 1. Uredbe (EZ) br. 391/2009 Komisija treba ocjenjivati zajedno s državom članicom koja je prvotno priznala te organizacije.
                  
               
                     (5)
                  
                  
                     U skladu s člancima 7. i 8. Uredbe (EZ) br. 391/2009 priznate organizacije moraju nastaviti ispunjavati zahtjeve i minimalna mjerila utvrđena u Prilogu I. toj uredbi kako bi nastavile uživati priznanje Unije. To se provjerava u okviru kontinuiranog ocjenjivanja koje provodi Komisija zajedno s odgovarajućom državom članicom, u skladu s člankom 8. stavkom 1. te uredbe. Stoga redovito ocjenjivanje ima važnu ulogu u nastavku priznavanja organizacija.
                  
               
                     (6)
                  
                  
                     Nakon povlačenja iz Unije Ujedinjena Kraljevina više neće moći sudjelovati u ocjenjivanjima koja se provode na temelju članka 8. stavka 1. Uredbe (EZ) br. 391/2009.
                  
               
                     (7)
                  
                  
                     Priznate organizacije koje je prvotno priznala Ujedinjena Kraljevina trenutačno uživaju priznanje Unije te su im druge države članice povjerile obavljanje dužnosti povezanih s pregledom, nadzorom i certifikacijom brodova, u skladu s člankom 3. stavkom 2. Direktive 2009/15/EZ. Stoga bi trebalo izmijeniti članak 8. stavak 1. Uredbe (EZ) br. 391/2009 kako bi se osiguralo da te organizacije nastave podlijegati ocjenjivanju u skladu sa zahtjevima te odredbe.
                  
               
                     (8)
                  
                  
                     Također bi trebalo uzeti u obzir obveze praćenja i nadzora koje države članice trenutačno moraju ispuniti u skladu s člankom 9. Direktive 2009/15/EZ. U tom bi pogledu ocjenjivanje priznatih organizacija u skladu s Uredbom (EZ) br. 391/2009 Komisija trebala provoditi zajedno s državom članicom ili državama članicama koje su ovlastile odgovarajuću priznatu organizaciju u skladu s člankom 3. stavkom 2. Direktive 2009/15/EZ.
                  
               
                     (9)
                  
                  
                     Kako bi se osigurala koordinacija nacionalnih aktivnosti i aktivnosti Unije s obzirom na praćenje priznatih organizacija, Komisija bi se trebala savjetovati sa stručnjacima te utvrditi i razmjenjivati dobru praksu kako bi se izbjeglo preklapanje poslova i najbolje iskoristili dostupni kapaciteti i resursi.
                  
               
                     (10)
                  
                  
                     Ova Uredba trebala bi hitno stupiti na snagu sljedećeg dana od dana objave u Službenom listu Europske unije te bi se trebala primjenjivati od dana koji slijedi nakon dana prestanka primjene Uredbe (EZ) br. 391/2009 na Ujedinjenu Kraljevinu,
                  
               DONIJELI SU OVU UREDBU:
         
            Članak 1.
            U članku 8. Uredbe (EZ) br. 391/2009 stavak 1. zamjenjuje se sljedećim:
            
               
                  „1.   Komisija, zajedno s državom članicom koja ih je ovlastila ili državama članicama koje su ih ovlastile u skladu s člankom 3. stavkom 2. Direktive 2009/15/EZ, redovito, a najmanje svake dvije godine ocjenjuje sve priznate organizacije kako bi provjerila ispunjavaju li obveze iz ove Uredbe i minimalna mjerila utvrđena u Prilogu I. ovoj Uredbi. Ocjena je ograničena na one djelatnosti priznatih organizacija koje su obuhvaćene područjem primjene ove Uredbe.”
               
            
         
         
            Članak 2.
            Komisija izvješćuje Europski parlament i Vijeće o učincima ove Uredbe najkasnije tri godine od datuma početka njezine primjene.
         
         
            Članak 3.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od dana koji slijedi nakon dana prestanka primjene Uredbe (EZ) br. 391/2009 na Ujedinjenu Kraljevinu.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Strasbourgu 25. ožujka 2019.
            
               
                  Za Europski parlament
               
               
                  Predsjednik
               
               A. TAJANI
            
            
               
                  Za Vijeće
               
               
                  Predsjednik
               
               G. CIAMBA
            
         
         
            (1)  SL C 62, 15.2.2019., str. 298.
         
         
            (2)  Stajalište Europskog parlamenta od 13. ožujka 2019. (još nije objavljeno u Službenom listu) i odluka Vijeća od 19. ožujka 2019.
         
            (3)  Uredba (EZ) br. 391/2009 Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova (SL L 131, 28.5.2009., str. 11.).
         
            (4)  Direktiva 2009/15/EZ Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova te za odgovarajuće aktivnosti pomorskih uprava (SL L 131, 28.5.2009., str. 47.).
         
            (5)  Direktiva Vijeća 94/57/EZ od 22. studenoga 1994. o zajedničkim pravilima i normama organizacije za pregled i nadzor brodova te odgovarajuće djelatnosti pomorskih uprava (SL L 319, 12.12.1994., str. 20.).